La Conselleria de Polítiques Inclusives i l'Ajuntament de Llíria acorden iniciar el projecte d'un centre per a majors i persones amb diversitat funcional
08 de setembre de 2017

L'Ajuntament de Llíria i la Conselleria d'Igualtat i Polítiques Inclusives continuen treballant per a desenvolupar el programa de prioritats marcat en matèria de benestar social en el municipi, tant pel govern local com l'autonòmic.

Davant del dèficit històric d'estos servicis a la localitat, les dos administracions porten temps treballant conjuntament en esta qüestió. L'alcalde Manolo Civera,  en la reunió celebrada este matí amb la secretària autonòmica de Servicis Socials i Autonomia Personal, Elena Ferrando, han establit la línia immediata d'actuacions en nous projectes centrats en l'atenció a majors i persones amb diversitat funcional.

Esta trobada ha oferit “un ferm compromís entre les dos administracions per a dur a terme ja els passos necessaris per a donar màxima cobertura a la construcció d'un centre de dia per a majors i per a persones amb diversitat funcional”, ha explicat Manolo Civera.

D'esta manera, “ens hem citat a una pròxima reunió ja de caràcter tècnic per a buscar la ubicació idònia per a estos equipaments i que puguen ser una realitat en la present legislatura”, ha informat l'alcalde edetà.